Kurt Darren se ope brief ná erge kritiekKurt Darren en die sanger Matthew Mole voor hul optrede by die Uniegebou in Pretoria Foto: @kurtofficial, Twitter Kurt Darren het Dinsdag in ‘n ope brief gesê hy is ontsteld oor die aggressiewe kommentaar wat gemaak is nadat hy Saterdag tydens pres. Jacob Zuma se inhuldiging opgetree het. “Toe ek ingestem het om by President Jacob Zuma se inhuldiging Saterdag in Pretoria te sing, het ek verwag daar sou kritiek wees, maar die agressie van die kommentaar wat ná die tyd gemaak is, is baie ontstellend,” skryf Darren in die ope brief. Maroela Media het Saterdag berig Darren het voor sy optrede by die Uniegebou in Pretoria gesê die huidige regering het tandkryprobleme, maar hy dink ons moet saam werk om daardeur te kom. “Ons is ŉ ongelooflike nasie,” het hy bygevoeg. Darren se uitlatings het ook op Maroela Media baie skerp kritiek uitgelok. “Ek besef dis net ‘n klein groepie mense wat nog nie aanbeweeg het nie en nie besef hulle bly in ‘n demokratiese Suid-Afrika nie,” skryf Darren verder in die ope brief. “Ek het die afgelope paar dae stil gebly, maar ek voel ek moet my kant van die saak stel. Ek is ‘n trotse Suid-Afrikaner. Ek het al baie in my lewe gereis en Suid-Afrika is altyd die plek waarna ek terugkeer omdat dit is waar my hart en siel is.” Hy gaan voort: “Vir iemand om te skryf dat hulle wens my en Dunay se baba word dood gebore, is die laakbaarste ding wat enigiemand kan sê. Ek het kommentaar soos hierdie en ander negatiewe kommentaar verwyder want ek wil nie ander mense daaraan blootstel nie. Baie van my aanhangers is jonk en ek wil hulle beskerm teen vieslike haat soos hierdie.” Klik hier om die res van sy brief te lees. Klik hier om die oorspronklike berig op Maroela Media te lees.